
Új, fluortartalmú funkcionalizált ciklusos β-aminosavszármazékok szintézise

Kulcsszavak: fluorozás; béta-aminosavak; Deoxofluor
A fluoratom bevitele szerves molekulákba a kötéspolaritások és konformációk megváltoztatásával jelentősen befolyásolja a molekula élő szervezetbeli viselkedését (reaktivitás, metabolizmus, biológiai hatás). Emiatt jelenleg a gyógyszermolekulák körülbelül 20%-a tartalmaz fluort, de ez a szám egyre növekszik.[1,2]
Az elmúlt 25 évben egyre nagyobb figyelem irányult a ciklusos β-aminosavakra, mint potenciálisan biológiailag aktív és foldamerek építőegységeként használható molekulákra.[3] Fluorozott származékaikat ugyanakkor kevésbé tanulmányozták.[4] Ezért kutatómunkánk során korábban szintetizált, regio- és sztereoszelektíven hidroxilezett öt- és hattagú gyűrűs β-aminosavszármazékokból deoxofluorozással (hidroxil-fluor cserével) kívántunk fluortartalmú származékokat előállítani.

